„Bigbank“ suteikia 26,5 mln. eurų finansavimą projektui „REWO Leičiai“ Vilniuje
„Bigbank“ susitarė dėl 26,5 mln. eurų finansavimo nekilnojamojo turto plėtros bendrovės „REWO“ vystomam gyvenamajam kvartalui „REWO Leičiai“ Vilniuje, Pašilaičiuose. Banko lėšos bus skirtos pirmojo etapo statyboms ir plėtrai, taip pat antrojo bei trečiojo kvartalo etapų finansavimui iki statybų pradžios, rašoma pranešime žiniasklaidai.
Pirmajam etapui numatyta 19,5 mln. eurų, antrojo etapo sklypui – 4,5 mln. eurų, trečiojo – 2,5 mln. eurų. Bendra planuojamų investicijų į pirmąjį etapą suma siekia apie 30 mln. eurų. Banko lėšomis bus finansuojamas žemės įsigijimas, daugiabučio gyvenamojo pastato su požemine automobilių stovėjimo aikštele statyba, projektavimo darbai bei infrastruktūros įrengimo išlaidos.
Pasak „Bigbank“ Verslo paskolų skyriaus vadovo Deivido Žuko, vertinant gyvenamojo projekto perspektyvas, svarbu, ar planuojama pasiūla atitinka konkrečių pirkėjų poreikius.
„Šiame projekte matome aiškią auditoriją – pirmojo būsto ieškančius jaunus žmones ir šeimas, kurioms reikia daugiau erdvės. Jau pasiekti pardavimų rezultatai rodo pirkėjų susidomėjimą ankstyvame statybų etape. Finansavimo susitarimas apima ir pirmojo etapo įgyvendinimą, ir finansavimą tolesnei plėtrai, todėl vystytojas gali nuosekliai planuoti viso kvartalo kūrimą“, – sako D. Žukas.
Daugiau kaip pusė butų I etape – jau parduoti 
Pirmojo etapo statybos prasidėjo šių metų trečią ketvirtį, o jas baigti numatyta 2028 m. trečiąjį ketvirtį. Šiame etape suplanuoti 254 būstai, septynios komercinės patalpos, kurių bendras plotas sieks 406 kv. metrų. Taip pat suplanuotos 198 požeminės automobilių stovėjimo ir 79 dviračių saugojimo vietos.
Vystytojo duomenimis, šiuo metu statomuose B ir C pastatuose jau parduota daugiau kaip pusė rinkai pasiūlytų butų ir patalpų. Vidutinė jų kaina siekia apie 156 tūkst. eurų. Apie 75 proc. pirkėjų būstą įsigyja gyventi patys, daugiausia tai – 25–40 metų žmonės, ieškantys pirmojo būsto, taip pat jaunos šeimos, norinčios persikelti į erdvesnius namus.
Likę maždaug 25 proc. pirkėjų būstą šiame projekte įsigyja investicijai – nuomai arba numatydami, kad ateityje jame galėtų gyventi jų vaikai.
Investicijos – į aukštesnę gyvenimo kokybę mieste
Visas „REWO Leičiai“ kvartalas kuriamas beveik 3 ha teritorijoje. Jo architektūrą ir urbanistinius sprendimus rengia keturios architektų komandos, o pastatai projektuojami A++ energinio naudingumo klasės. Visos automobilių stovėjimo vietos numatytos po žeme, todėl vidinės kvartalo erdvės bus skirtos pėstiesiems, želdynams ir gyventojų poilsiui. 
„Siekiame, kad mūsų projektuose būstą pasirinkę pirkėjai gautų aukštos kokybės gyvenamąją aplinką už prieinamesnę kainą. „REWO Leičiai“ atveju šį įsipareigojimą įgyvendiname nuosekliai vystydami visą kvartalą, o pasirinktos krypties perspektyvumą patvirtina ir pardavimų rezultatai – rugsėjo duomenimis, projektas pirmavo pagal būstų pardavimus Pašilaičiuose. Šiuo metu jau vyksta pirmojo etapo statybos, pradėti antrojo etapo pardavimai, o finansavimo susitarimas su „Bigbank“ leidžia užtikrinti tolesnę kvartalo plėtrą pagal numatytą grafiką“, – sako „REWO“ vadovas Gediminas Mickėnas.
Daugiau kaip 30 metų veikiantis bankas „Bigbank“ yra Estijos kapitalo valdomas komercinis bankas. 2026 m. birželio 30 d. duomenimis, bendras banko turtas sudarė 3,6 mlrd. eurų, nuosavas kapitalas – 309 mln. eurų. Devyniose šalyse veikiantis bankas aptarnauja daugiau kaip 205 000 aktyvių klientų, jame dirba daugiau kaip 700 darbuotojų. Kredito reitingų agentūra „Moody’s“ bankui „Bigbank“ suteikė Ba1 ilgalaikį indėlių reitingą, taip pat Ba2 bazinį kredito reitingą (BCA) ir pakoreguotą BCA.

